ମଦ ଓ ମଦୁଆରେ ଓଡ଼ିଶା ହେବ ନମ୍ବର ୱାନ୍ ମଦ ବିପ୍ଳବ ପାଇଁ ସରକାରଙ୍କ ସ୍ୱଚ୍ଛତା ଅଭିଯାନ - ସତ୍ଯର ସ୍ବର ନିର୍ଭୟ\nମଦ ଓ ମଦୁଆରେ ଓଡ଼ିଶା ହେବ ନମ୍ବର ୱାନ୍ ମଦ ବିପ୍ଳବ ପାଇଁ ସରକାରଙ୍କ ସ୍ୱଚ୍ଛତା ଅଭିଯାନ\nଷୋଡ଼ଶ ବିଧାନସଭାର ପ୍ରଥମ ଅଧିବେଶନରେ ଭାଜପା ବିଧାୟକ ନିତ୍ୟାନନ୍ଦ ଗନ୍ଦ ଜାଣିବାକୁ ଚାହିଁଥିଲେ ଯେ, ଓଡ଼ିଶାକୁ ନିଶାମୁକ୍ତ କରିବା ପାଇଁ ସରକାରଙ୍କ କିଛି ଯୋଜନା ଅଛି କି ନାହିଁ? ଏହାର ଜବାବରେ ଅର୍ଥ ଓ ଅବକାରୀ ମନ୍ତ୍ରୀ ନିରଞ୍ଜନ ପୁଜାରୀ ଯେଉଁ ଯୁକ୍ତି ବାଢ଼ିଥିଲେ, ତାହା ଅତ୍ୟନ୍ତ ରୋଚକ, ଉଦ୍ଭଟ ଏବଂ ଆଶ୍ଚର୍ଯ୍ୟଜନକ ଥିଲା ।\nମନ୍ତ୍ରୀ ପୁଜାରୀ କହିଥିଲେ ଯେ, ଓଡ଼ିଶାକୁ ମଦମୁକ୍ତ କରାଗଲେ ମଦୁଆମାନେ ଅତି ନିମ୍ନମାନର ଏବଂ ବିଶାକ୍ତ ମଦ ଚୋରାରେ କିଣିବେ । ଏହାଦ୍ୱାରା ସେମାନଙ୍କର ସ୍ୱାସ୍ଥ୍ୟ ପ୍ରତି ଘୋର ବିପଦ ସୃଷ୍ଟି ହେବାର ଆଶଙ୍କା ରହିଛି । ମଦୁଆଙ୍କ ପାଇଁ ନବୀନ ସରକାରଙ୍କର କେତେ ଦରଦ ତାହା ଏଥିରୁ ସ୍ପଷ୍ଟ ଅନୁମାନ କରାଯାଇପାରେ । ଏହି କାରଣରୁ ଓଡ଼ିଶାରେ ମଦ ବିପ୍ଳବ ଆଣିବା ପାଇଁ ଏକ ବିରାଟ ଯୋଜନା ହାତକୁ ନେଇଛନ୍ତି ନବୀନ ସରକାର ।\nଅବକାରୀ ମନ୍ତ୍ରୀଙ୍କ ଯୁକ୍ତି ଥିଲା ଯେ, ଥରେ ରାଜ୍ୟରେ ମଦ ବିକି୍ର ନିଷେଧ ହୋଇଗଲେ ପଡ଼ୋଶୀ ରାଜ୍ୟରୁ ଚୋରାରେ ବିଷାକ୍ତ ମଦର ସୁଅ ଛୁଟିବ ଓଡ଼ିଶାକୁ । ଚୋରାରେ ମଦ ଆସିବ ବୋଲି ଏହାକୁ ପ୍ରତିହତ କରିବା ନିମନ୍ତେ ବ୍ୟବସ୍ଥା ନକରି ଅଧିକ ମଦ ଦୋକାନ ଖୋଲିବା ସକାଶେ ସରକାରଙ୍କର ନୀତି ହେଲା ଯେ, ଏ ରାଜ୍ୟରେ ଅଧିକରୁ ଅଧିକ ବେକାର ସୃଷ୍ଟି ହୁଅନ୍ତୁ । ସମସ୍ତେ ମଦୁଆ ପାଲଟି ଯାଆନ୍ତୁ ।\nଆଶ୍ଚର୍ଯ୍ୟଜନକ ଭାବେ ମଦ ବିପ୍ଳବ ଆଣିବା ପାଇଁ ନବୀନ ସରକାର ଏଥିରେ 'ଟି' ପ୍ରୟୋଗ କରିଛନ୍ତି । ବିବାହ, ବ୍ରତ, ଜାନିଯାତ୍ରା ଏବଂ ଉତ୍ସବାଦି ଅନୁଷ୍ଠାନରେ ମଦୁଆଙ୍କ ସଂଖ୍ୟା ବଢ଼ାଇବା ନିମନ୍ତେ ଅସ୍ଥାୟୀ ଲାଇସେନ୍ସ ଦେବାକୁ ନିଷ୍ପତ୍ତି ନେଇଛନ୍ତି । ଏ ସଂକ୍ରାନ୍ତ ଆଦେଶ ସବୁ ଜିଲାପାଳମାନଙ୍କୁ ଗତ ୮ ତାରିଖରେ ଜଣାଇ ଦିଆଯାଇଛି । ଓଡ଼ିଶା ଅବକାରୀ ଆଇନ ୨୦୧୭ର ଧାରା ୨୩ (୪)ରେ ଏଧରଣର ବ୍ୟବସ୍ଥା ରହିଛି । କିନ୍ତୁ ଏହାକୁ କାର୍ଯ୍ୟକାରୀ କରାଯାଉ ନଥିଲା । ମାତ୍ର ମଦଖୋର୍ ସରକାର ଚଳିତବର୍ଷ ତାହା ଲାଗୁ କରିବାକୁ ଯାଉଛନ୍ତି । ଏଧରଣର ଅସ୍ଥାୟୀ ବା ସାମୟିକ ମଦ ଲାଇସେନ୍ସ ଦେବା ସକାଶେ ଜିଲାପାଳମାନଙ୍କୁ ଅଧିକାର ମିଳିଛି । ଲୋକେ ଏଧରଣର ଅସ୍ଥାୟୀ ଲାଇସେନ୍ସ ଚାହାନ୍ତି ଏବଂ ଏଥିପାଇଁ ବହୁ ପ୍ରସ୍ତାବ ଆସିଥିବା ଅବକାରୀ ବିଭାଗ ପକ୍ଷରୁ କୁହାଯାଇଛି । ଏଭଳି ଆବେଦନର ତୁରନ୍ତ ଫଇସଲା ନିମନ୍ତେ ଜିଲାପାଳମାନଙ୍କୁ ମିଳିଛି ଅଧିକାର ।\nଆହୁରି ଜଘନ୍ୟ ହେଉଛି ସରକାରଙ୍କର ନିଶା ପ୍ରସାର ଯୋଜନା । ଅଧିକରୁ ଅଧିକ ମଦ ଦୋକାନ ଖୋଲିବା ପାଇଁ ସ୍ଥାନ ଚିହ୍ନଟ ସକାଶେ ରିପୋର୍ଟ ଦେବାକୁ ଅବକାରୀ ବିଭାଗକୁ ନିଦେ୍ର୍ଦଶ ଦେଇଛନ୍ତି ସରକାର । ଖୋଲିବାକୁ ଥିବା ଦୋକାନର କେତେ ନିକଟରେ ବା ଦୂରରେ ଅଫ୍ ସପ୍ ବା ଅନ୍ ସପ୍ ଅଛି, ନୂଆ ଦୋକାନରୁ କେତେ ମଦୁଆ କିଣିବେ, ଏ ବାବଦରେ ତଥ୍ୟ ଦେବାକୁ ମଧ୍ୟ ଦିଆଯାଇଛି ନିଦେ୍ର୍ଦଶ । ଅର୍ଥାତ୍ ଗାଁ ଗାଁରେ ମଦ ଦୋକାନ ଖୋଲିବାକୁ ଯାଉଛନ୍ତି ସରକାର । ମହାତ୍ମା ଗାନ୍ଧୀଙ୍କ ପ୍ରତି ତାଙ୍କ ଦେଢ଼ଶହ ବର୍ଷ ଜନ୍ମତିଥି ପାଳନ ଅବସରରେ ଏହାଠାରୁ ଆଉ ଅଧିକ ସମ୍ମାନ ନବୀନ ସରକାର କ'ଣ ଦେଇପାରିଥାନ୍ତେ?\nଅବକାରୀ ବିଭାଗ ସଂକ୍ରାନ୍ତ ଷ୍ଟାନ୍ଦିଂ କମିଟି ବୈଠକରେ ଅଧିକ ମଦ ଦୋକାନ ଖୋଲିବା ସକାଶେ ନିଷ୍ପତ୍ତି ନିଆଯାଇଥିଲା । ଏହି କମିଟିର ଅଧ୍ୟକ୍ଷ ଅଛନ୍ତି ବିଜଦର ରଘୁନାଥପାଲ୍ଲୀ ବିଧାୟକ ସୁବ୍ରତ ତରାଇ । ଅଧିକ ମଦ ଦୋକାନ ଖୋଲିଲେ ଅଧିକ ରାଜସ୍ୱ ମିଳିବ । ତେଣୁ ଯେଉଁ ଲାଇସେନ୍ସପ୍ରାପ୍ତ ମଦ ଦୋକାନୀ ଟାର୍ଗେଟ୍ ପୂରଣ କରିବେ ସେମାନଙ୍କୁ ପୁରଷ୍କୃତ କରାଯିବ ବୋଲି ଷ୍ଟାନ୍ଦିଂ କମିଟି ନିଷ୍ପତ୍ତି ନେଇଥିଲା ।\nମଦ ପ୍ରସାର ରୋକିବା ପାଇଁ ମହିଳାମାନଙ୍କ ଆନେ୍ଦାଳନକୁ ବଳପୂର୍ବକ ଦମନ କରୁଛନ୍ତି ସରକାର । ପୁଲିସ ମଦ ମାଫିଆମାନଙ୍କର ଏଜେଣ୍ଟ ସାଜିଛି । ଏଣେ ସାମାଜିକ ଅନୁଷ୍ଠାନଗୁଡ଼ିକରେ ମଦ ବିକି୍ର ପାଇଁ ଅସ୍ଥାୟୀ ମଦ ଦୋକାନ ଖୋଲିବା ଲାଗି ସରକାରଙ୍କ ଏହି ନିଷ୍ପତ୍ତି ପ୍ରମାଣିତ କରୁଛି ଯେ, ଉଭୟ ମଦ ଓ ମଦୁଆଙ୍କ କ୍ଷେତ୍ରରେ ଓଡ଼ିଶା ୧ନମ୍ବର ରାଜ୍ୟ ହେବାକୁ ଯାଉଛି ଖୁବ୍ଶୀଘ୍ର ।
